Jacob Jensen (V), 2008-04-23:
Jeg vil, som ministeren også gjorde, starte med at udtrykke min sympati for forslaget, som ligger her, hvor man vil forsøge at gøre det lettere at sikre den udbetaling til kritisk syge, som de har krav på i forhold til et erstatningsspørgsmål.
Jeg vil også sige, at jeg ikke synes, at der umiddelbart er noget, der tyder på, at problemstillingen drejer sig om, at et krav - hvis der er et krav - ikke bliver opfyldt af forsikringsselskaberne.
Var det tilfældet, var det jo en helt anden problematik, så var det jo nærmest et domstolsspørgsmål, og så skulle vi ind og kigge på, om de krav og regler, der ligger, bliver efterlevet.
Så det er ikke der, jeg tror problemstillingen ligger.
Som ministeren var inde på i sit indlæg, tror jeg, at det primært er der, hvor forsikringstageren faktisk ikke er klar over, at vedkommende har et krav.
Det kan selvfølgelig også være svært, når man står i en situation, hvor man har en kritisk sygdom, at skulle tage stilling til sådan noget som et forsikringsspørgsmål.
Derfor synes jeg egentlig også, at problemstillingen er relevant, men jeg tror heller ikke, at det er de rigtige værktøjer, som bliver anvendt i forslaget her, netop fordi det er et spørgsmål om at gøre folk opmærksomme på, at de har et krav, og ikke et spørgsmål om, hvorvidt kravet bliver efterlevet af forsikringsselskaberne.
I forbindelse med skadesforsikringer kan man sige, at man kun får en opgørelse eller en forklaring på sit krav i forbindelse med sin forsikringstegning, mens man ved livsforsikringer dog får det årligt.
Så der er en lille forskel der, som man i hvert fald kunne overveje at kigge på.
Med hensyn til om det er forældelsesfristen, vi skal kigge på - som også blev debatteret for et øjeblik siden - må vi konstatere, at vi jo havde debatten oppe så sent som sidste år, hvor der jo netop var et stort flertal her i Tinget for at hæve fristen fra henholdsvis 2 og 5 år til 3 og 10 år inden for nogle bestemte grænser.
Så den diskussion har vi ligesom haft, og når man så tager det med, at det netop ikke er et spørgsmål om, at folk ikke kan efterleve eller komme inden for forældelsesfristen, men at det faktisk er et spørgsmål om, at de lige skal gøres opmærksom på, at de har et krav, tror jeg heller ikke, at det er der, vi skal kigge.
Nej, jeg tror som sagt, det er et spørgsmål om at få gjort det her mere effektivt ved at gøre de kritisk syge opmærksom på det.
Jeg noterer mig så også, at Forsikring & Pension skal til at lancere en oplysningskampagne her i efteråret, der er rettet mod netop det her specifikke felt.
Der er et tilsvarende eksempel, som ministeren også nævnte, fra Region Midtjylland, hvor man prøver at kigge på at kunne samordne og samkøre oplysningerne fra journalerne og forsikringspolicen, altså ad den vej prøve at målrette den information, som skal til for de mennesker, som det potentielt drejer sig om.
Så kan man selvfølgelig sige, at i sidste ende er det - alt andet lige - et personligt ansvar at holde øje med sine forsikringer, men som sagt kan man jo i en svær situation have svært ved at overskue den slags ting.
Så der er som sagt sympati for det, og jeg tror også, det er noget, vi skal arbejde med, men jeg tror altså som sagt, at det er de forkerte redskaber, der bliver taget i anvendelse her, så derfor kan vi ikke støtte forslaget, som det ligger her.